b'\n_START_ARTICLE_\nHibernaci\xc3\xb3\n_START_PARAGRAPH_\nLa hibernaci\xc3\xb3 \xc3\xa9s un estat d\'hipot\xc3\xa8rmia regulada al llarg de dies o setmanes que permet a certs animals conservar l\'energia al llarg de l\'hivern. Durant la hibernaci\xc3\xb3, el metabolisme d\'aquests animals s\'alenteix notablement; la seva temperatura corporal disminueix i la freq\xc3\xbc\xc3\xa8ncia respirat\xc3\xb2ria esdev\xc3\xa9 inferior a la normal, per gastar gradualment les reserves energ\xc3\xa8tiques emmagatzemades durant els mesos m\xc3\xa9s c\xc3\xa0lids._NEWLINE_La hibernaci\xc3\xb3 \xc3\xa9s un estadi d\'inactivitat i depressi\xc3\xb3 metab\xc3\xb2lica caracteritzat per la baixa temperatura corporal, la respiraci\xc3\xb3 alentida i/o una taxa metab\xc3\xb2lica m\xc3\xa9s baixa. Encara que tradicionalment aquest terme s\'ha reservat als animals amb hibernaci\xc3\xb3 profunda, com els rosegadors, aquest terme s\'ha redefinit basant-se en les reduccions metab\xc3\xb2liques especialitzades, i molts experts creuen que els processos de torpor di\xc3\xa0ria i d\'hibernaci\xc3\xb3 estan relacionats. _NEWLINE_Els \xc3\xb3ssos tenen una mena d\'hibernaci\xc3\xb3 que alguns no consideren que sigui una hibernaci\xc3\xb3 veritable, i alguns s\'estimen m\xc3\xa9s dir-ne "letargia hivernal".\n_START_SECTION_\nDefinici\xc3\xb3\n_START_PARAGRAPH_\nAlguns animals homeoterms (mam\xc3\xadfers i aus) sobreviuen a l\'hivern entrant en una esp\xc3\xa8cie de son profund, fent que la seva activitat corporal sigui m\xc3\xa9s lenta i la seva temperatura descendeixi per estalviar energia. El cor batega m\xc3\xa9s lentament i la respiraci\xc3\xb3 es fa tamb\xc3\xa9 m\xc3\xa9s pausada. La temperatura corporal pot disminuir gaireb\xc3\xa9 fins a igualar-se amb la de l\'entorn, encara que s\'acosti al punt de congelaci\xc3\xb3. En s\xc3\xb3n un exemple els \xc3\xb3ssos. _NEWLINE_Els animals que hibernen solen buscar llocs c\xc3\xa0lids i segurs per passar-hi l\'hivern. Els ratpenats dormen al fons de les coves i cavernes, on la temperatura no varia substancialment. Molts rosegadors petits hibernen sota terra, en caus folrats d\'herba per mantenir la calor. _NEWLINE_Altres animals, com l\'esquirol terrestre \xc3\xa0rtic, es passen m\xc3\xa9s de la meitat de la seva vida hibernant. Els processos corporals de l\'animal estan al m\xc3\xadnim, i obt\xc3\xa9 l\'energia de la reserva de greix del seu cos. A l\'hivern, aquests animals han de produir m\xc3\xa9s energia per conservar la calor amb la mateixa efic\xc3\xa0cia, encara que l\'aliment escassegi a l\'entorn. Alguns animals perden fins al 40% del pes mentre hibernen; d\'altres, com els h\xc3\xa0msters, guarden una reserva d\'aliment al cau per subsistir durant l\'hivern, i durant els mesos freds es desperten de tant en tant per menjar una mica._NEWLINE_Els animals homeoterms consumeixen aliment per produir calor i mantenir aix\xc3\xad la temperatura corporal m\xc3\xa9s o menys constant. En aquesta producci\xc3\xb3 de calor necess\xc3\xa0ria per superar aquest per\xc3\xadode hivernal, hi interv\xc3\xa9 el mecanisme molecular de la termog\xc3\xa8nesi adaptativa. _NEWLINE_No obstant aix\xc3\xb2, als pa\xc3\xafsos on hi ha una estaci\xc3\xb3 c\xc3\xa0lida i seca, i l\'aigua i el menjar escassegen durant l\'estiu, molts animals entren en un estat molt semblant a la hibernaci\xc3\xb3, anomenat estivaci\xc3\xb3, per sobreviure a la sequera i estalviar energia. Moltes granotes i gripaus s\'oculten per a l\'estivaci\xc3\xb3 en caus subterranis, frescos i humits.'